競渡曲
作者：周紫芝
朝代：宋

paragraphs: 江風獵獵吹紅旗，舟人結束誇水嬉。
短衣青帽錦半臂，横波鼓鬛飛鯨鯢。
江潮漫漫江水闊，浪花擊碎千堆雪。
畫橈擘水挽不回，白羽離絃箭初脫。
巋來醉作踏浪歌，應笑吳兒拜浪婆。
朱樓相映綠陰裏，兩岸人家歡樂多。
飯筒角黍纒五綵，楚俗至今猶未改。
日暮空歌何在斯，不見三閭憔悴時。